b'\n_START_ARTICLE_\nRif\n_START_SECTION_\nDescripci\xc3\xb3\n_START_PARAGRAPH_\nLes muntanyes del Rif es mostren imponents a la vora del Mediterrani fins a Tetuan i, en contrast amb els suaus turons i dol\xc3\xa7os colors dels voltants de T\xc3\xa0nger, el paisatge es torna abrupte. Els dos pics m\xc3\xa9s alts s\xc3\xb3n el Jebel Tidirhine (2.456 m) i el Jebel Bouhalla (2.170 m)._NEWLINE_A l\'est, els cims de calc\xc3\xa0ria es poblen d\'arbres i en la secci\xc3\xb3 central del Rif, les alzines donen pas a elevats boscos de cedres i plantacions de quif a Ketama. Aqu\xc3\xad est\xc3\xa0 el Tiguidin, una muntanya el cim de la qual sol estar coberta de neu. Despr\xc3\xa9s, les muntanyes s\xc3\xb3n m\xc3\xa9s vermelles i el terreny es troba nu i erm als voltants d\xe2\x80\x99Alhucemas. Des d\'aqu\xc3\xad fins a Oujda (situada al sud d\'una f\xc3\xa8rtil plana costanera, en la frontera amb Alg\xc3\xa8ria) el terreny est\xc3\xa0 ple de cabals de riu secs, els uad (rambles). Les platges de la costa del Rif, al peu de les muntanyes, s\xc3\xb3n de les millors del Marroc, i constitueixen un atractiu tur\xc3\xadstic i alguns dels millors restaurants de peix del Marroc es troben en aquesta zona. Les muntanyes del Rif alberguen una subesp\xc3\xa8cie pr\xc3\xb2pia d\xe2\x80\x99abella mel\xc3\xadfera denominada Apis mellifera major, amb les quals els marroquins practiquen l\xe2\x80\x99apicultura.\n_START_SECTION_\nInflu\xc3\xa8ncia espanyola\n_START_PARAGRAPH_\nEl Rif \xc3\xa9s una zona amb influ\xc3\xa8ncia espanyola des de fa segles, ja que molts musulmans que van escapar d\xe2\x80\x99Espanya durant el regnat dels Reis Cat\xc3\xb2lics es van instal\xc2\xb7lar aqu\xc3\xad i, des del 1912 fins al 1956, van formar part del Protectorat Espanyol al Marroc. Aix\xc3\xad, es pot observar l\'estil andalus\xc3\xad en molts dels seus edificis, el domini generalitzat del castell\xc3\xa0 o influ\xc3\xa8ncies gastron\xc3\xb2miques com la truita o la paella. No obstant aix\xc3\xb2, les tribus del Rif no es van sotmetre gaire temps als espanyols. La rebel\xc2\xb7li\xc3\xb3 del Rif, dirigida per Abd el-Krim el 1921, que va provocar a les tropes espanyoles el desastre d\'Annual i que va ser aixafada finalment per Espanya amb l\'ajut de Fran\xc3\xa7a (sota el comandament del que despr\xc3\xa9s seria president de la rep\xc3\xbablica, general Petain), constitueix el primer antecedent de reivindicacions nacionalistes del Marroc. Va donar lloc a una ef\xc3\xadmera independ\xc3\xa8ncia del territori, la Rep\xc3\xbablica del Rif._NEWLINE_No obstant aix\xc3\xb2, el Rif s\'ha vist excl\xc3\xb2s de la vida pol\xc3\xadtica del Marroc independent, i aix\xc3\xad, el 1958, s\'hi va produir una rebel\xc2\xb7li\xc3\xb3 contra les tropes de l\'ex\xc3\xa8rcit que es va saldar amb unes 8.000 baixes per part dels rifenys.\n_START_SECTION_\nRifenys\n_START_PARAGRAPH_\nEs diu "rifenys" especialment a les tribus del Rif central entorn de Ketama. Els J\'bala, tribus de parla \xc3\xa0rab m\xc3\xa9s que berber, vivien en l\'extrem occidental del Rif, prop de Tetuan. No obstant aix\xc3\xb2, la denominaci\xc3\xb3 de "rifeny" es refereix a qualsevol dels habitants de tota la zona muntanyenca del nord del Marroc. Els europeus, quan visiten el Rif, es veuen sorpresos per l\'aspecte f\xc3\xadsic dels seus habitants, pel fet que una gran proporci\xc3\xb3 d\'ells presenten un aspecte n\xc3\xb2rdic, amb individus de pell clara, ulls blaus, grisos o verds... i p\xc3\xa8l ros o p\xc3\xa8l-roig. Aquesta proporci\xc3\xb3 en la pres\xc3\xa8ncia de caracter\xc3\xadstiques n\xc3\xb2rdiques en els seus habitants supera fins i tot moltes regions europees, com poden ser Extremadura, Pa\xc3\xads Basc o Sic\xc3\xadlia.\n_START_SECTION_\nQuif al Rif\n_START_PARAGRAPH_\nSegons s\'avan\xc3\xa7a de Xauen a Ketama per les accidentades altures del Rif, augmenten els boscos de cedre i de roure per l\'increment d\'humitat i precipitacions associat a l\'altura, cosa que converteix aquesta zona en ideal per a altre tipus de cultius diferent dels de les planes costaneres. El cultiu, venda, \xc3\xbas i transport d\'haixix, o quif, com anomenen els vilatans la planta (Cannabis sativa), \xc3\xa9s il\xc2\xb7legal al Marroc. No obstant aix\xc3\xb2, es fuma obertament en tot Marroc i les plantacions als camps de cultiu al voltant de Ketama s\xc3\xb3n clarament visibles des de la carretera. L\xe2\x80\x99Alcor\xc3\xa0, que clarament prohibeix l\'alcohol, \xc3\xa9s ambigu pel que fa al quif. El vi \xc3\xa9s tab\xc3\xba perqu\xc3\xa8 embriaga, per\xc3\xb2 el quif no el va prohibir el Profeta precisament perqu\xc3\xa8 no \xc3\xa9s embriagador, sin\xc3\xb3 inhibitori.\n_START_SECTION_\nEconomia\n_START_PARAGRAPH_\nEn l\xc3\xadnia amb els esfor\xc3\xa7os internacionals, el Govern marroqu\xc3\xad est\xc3\xa0 eliminant progressivament el cultiu del quif. En realitat, el Govern no presta gaire atenci\xc3\xb3 a la zona i \xc3\xa9s per aix\xc3\xb2 que aquesta ind\xc3\xbastria ha cobrat una import\xc3\xa0ncia econ\xc3\xb2mica vital. Malgrat les plantacions il\xc2\xb7legals de quif, el contraban amb Ceuta i Melilla, la creaci\xc3\xb3 d\'una nova f\xc3\xa0brica d\'acer a Nador i el desenvolupament d\'una ind\xc3\xbastria tur\xc3\xadstica, aquesta zona continua sent pobra.'